
ระเบียบสหกรณ์ออมทรัพย์ครูสิงห์บุรี  จำกัด
ว่าด้วยการให้เงินกู้พิเศษคนละครึ่ง พ.ศ. 2569
*****************


อาศัยอำนาจตามความในข้อบังคับสหกรณ์ออมทรัพย์ครูสิงห์บุรี จำกัด ข้อ 76(5) และข้อ 112 (5)                      ที่ประชุมคณะกรรมการดำเนินการ ชุดที่ 67 ครั้งที่ 4/2569 เมื่อวันที่ 19 มีนาคม 2569 ได้มีมติกำหนดระเบียบสหกรณ์ออมทรัพย์ครูสิงห์บุรี จำกัด ว่าด้วยการให้เงินกู้พิเศษคนละครึ่ง พ.ศ. 2569 ไว้ดังต่อไปนี้

ข้อ 1 ระเบียบนี้เรียกว่า “ระเบียบสหกรณ์ออมทรัพย์ครูสิงห์บุรี จำกัด ว่าด้วยการให้เงินกู้พิเศษ                        คนละครึ่ง พ.ศ. 2569”

ข้อ 2 ระเบียบนี้ให้ใช้บังคับตั้งแต่วันที่ 1  เมษายน พ.ศ. 2569  เป็นต้นไป
ข้อ 3. ให้ยกเลิกระเบียบสหกรณ์ออมทรัพย์ครูสิงห์บุรี จำกัด “ว่าด้วยการให้เงินกู้พิเศษสวัสดิการคนละครึ่ง พ.ศ. 2568” และบรรดาระเบียบ ประกาศ คำสั่ง มติ หรือข้อตกลงอื่นใดซึ่งขัดหรือแย้งกับระเบียบนี้ และให้ใช้ระเบียบนี้แทน 

ข้อ 4  ในระเบียบนี้

“สหกรณ์”
หมายถึง สหกรณ์ออมทรัพย์ครูสิงห์บุรี จำกัด

“สมาชิก”
หมายถึง สมาชิกสหกรณ์ออมทรัพย์ครูสิงห์บุรี จำกัด

“คณะกรรมการ”
หมายถึง
 คณะกรรมการสหกรณ์ออมทรัพย์ครูสิงห์บุรี จำกัด

“ประธานกรรมการ หมายถึง ประธานกรรมการสหกรณ์ออมทรัพย์ครูสิงห์บุรี จำกัด

“เจ้าหน้าที่”
หมายถึง เจ้าหน้าที่สหกรณ์ออมทรัพย์ครูสิงห์บุรี จำกัด
ข้อ 5 วัตถุประสงค์ เพื่อให้สมาชิกที่มีสิทธิจะได้รับเงินตามระเบียบสหกรณ์ออมทรัพย์ครูสิงห์บุรี จำกัด ว่าด้วยการจัดสวัสดิการให้แก่สมาชิกและครอบครัว นำสิทธิที่พึงจะได้รับไปเป็นหลักประกันในการกู้ยืมเงิน                    คนละครึ่ง
ข้อ 6 สหกรณ์จะพิจารณาให้เงินกู้พิเศษคนละครึ่ง ตามหลักเกณฑ์ ดังต่อไปนี้

6.1 ผู้กู้จะต้องมีคุณสมบัติและมีสิทธิได้รับเงินตามระเบียบสหกรณ์ออมทรัพย์ครูสิงห์บุรี จำกัด ว่าด้วยการจัดสวัสดิการให้แก่สมาชิกและครอบครัว

6.2 ผู้กู้จะมีสิทธิกู้ได้ไม่เกินกว่าร้อยละ 90 ของสิทธิที่พึงได้รับตามระเบียบสหกรณ์ออมทรัพย์ครูสิงห์บุรี จำกัด ว่าด้วยการจัดสวัสดิการให้แก่สมาชิกและครอบครัว ณ วันที่ยื่นคำขอกู้

6.3 ผู้กู้จะต้องมีเงินได้รายเดือนคงเหลือสุทธิหลังจากหักชำระหนี้แล้วตามเกณฑ์ไม่น้อยกว่า   ร้อยละ 10 


6.4 หากผู้กู้ประสงค์จะใช้สิทธิยื่นกู้ครั้งต่อไปจะต้องชำระหนี้สัญญาเดิมไปแล้วไม่น้อยกว่า                3 เดือน


6.5 สมาชิกที่ประสงค์จะยื่นกู้พิเศษสวัสดิการคนละครึ่งต้องทำยินยอมให้หักเงินผ่านธนาคารกรุงไทยก่อนจึงจะกู้ได้

6.6 สมาชิกที่ปฏิบัติไม่เป็นตามเงื่อนไขการหักเงินผ่านบัญชีธนาคาร จะไม่ได้รับสิทธิให้กู้
ข้อ 7 หลักประกันสำหรับเงินกู้พิเศษสวัสดิการคนละครึ่ง ใช้บุคคลที่เป็นสมาชิกสหกรณ์เป็นผู้ค้ำประกันเงินกู้ จำนวน 1 คน
ข้อ 8 สมาชิกที่ประสงค์ขอกู้เงินพิเศษคนละครึ่ง ต้องยื่นคำขอกู้ตามแบบที่สหกรณ์กำหนด พร้อมกรอกข้อมูลรายละเอียด และแนบเอกสารหลักฐานประกอบคำขอกู้ ดังต่อไปนี้

8.1 คำขอกู้ตามแบบที่สหกรณ์กำหนด

8.2 สำเนาบัตรประจำตัวประชาชนของผู้กู้

8.3 สำเนาทะเบียนบ้านของผู้กู้ และของผู้ค้ำประกัน

8.4 สลิปเงินเดือนเดือนปัจจุบัน
ข้อ 9 ให้ผู้จัดการมีอำนาจในการอนุมัติ เมื่อตรวจหลักฐานแล้วถูกต้องตามระเบียบ และให้รายงานคณะกรรมการดำเนินการรับทราบในคราวประชุมประจำเดือนถัดไป
ข้อ 10 การส่งคืนเงินกู้ สหกรณ์จะกำหนดให้ผู้กู้ส่งคืนเงินกู้พิเศษคนละครึ่ง เป็นจำนวนไม่เกิน 180 งวด ตั้งแต่เดือนที่คิดดอกเบี้ยเดือนแรก โดยชำระเงินต้นเป็นงวดรายเดือนงวดละเท่าๆ กัน รวมดอกเบี้ยในแต่ละเดือน หรือผู้กู้จะชำระเฉพาะดอกเบี้ยเงินกู้ก็ได้ เว้นแต่งวดสุดท้ายต้องชำระให้เสร็จสิ้นเมื่อผู้กู้เสียชีวิต โดยหักจากเงิน            ที่พึงได้ตามระเบียบสหกรณ์ว่าด้วยว่าด้วยการจัดสวัสดิการให้แก่สมาชิกและครอบครัว
ข้อ 11 การคิดอัตราดอกเบี้ยให้เป็นไปตามประกาศของสหกรณ์
ข้อ 12 ในกรณีที่มีปัญหาเกี่ยวกับระเบียบนี้ ให้คณะกรรมการเป็นผู้มีอำนาจวินิจฉัยชี้ขาด
ข้อ 13 ให้ประธานกรรมการเป็นผู้รักษาการตามระเบียบนี้
 





ประกาศ  ณ วันที่  1  เมษายน  พ.ศ. 2569






(ลงชื่อ)           สุมารี  อุสาหะ






                (นางสาวสุมารี  อุสาหะ)





                                   ประธานกรรมการ
                                                                

         สหกรณ์ออมทรัพย์ครูสิงห์บุรี จำกัด
